

2023 URTEKO AURREKONTU OROKORRA

MEMORIA

**Aurkibidea**

[1 Sarrera 3](#_Toc119757080)

[2 Prozedura 4](#_Toc119757081)

[3 Aurrekontuaren deskribapena. Datu orokorrak. 4](#_Toc119757082)

[4 Diru-sarrerak 5](#_Toc119757083)

[5 Gastuak 5](#_Toc119757084)

[5.1 Pertsonal gastuak 6](#_Toc119757085)

[5.2 Ondasun arrunt eta zerbitzuetan gastuak 6](#_Toc119757086)

[5.3 Finantza gastuak 7](#_Toc119757087)

[5.4 Transferentzia arruntak 7](#_Toc119757088)

[5.5 Inbertsio errealak 7](#_Toc119757089)

[5.6 Kapital transferentziak 8](#_Toc119757090)

[5.7 Finantza aktiboak 8](#_Toc119757091)

[6 Laburpena sailka 9](#_Toc119757092)

[6.1 Zerbitzu orokorrak(Idazkaritza, informatika, langileria eta komunikazioa) 9](#_Toc119757093)

[6.2 Ekonomia, Ogasuna eta Ondarea](#_Toc119757094) 9

[6.3 Hirigintza 1](#_Toc119757095)0

[6.4 Babes zibila eta herritarren segurtasuna 1](#_Toc119757096)0

[6.5 Obra eta zerbitzu publikoak 1](#_Toc119757097)0

[6.6 Hezkuntza 1](#_Toc119757098)1

[6.7 Euskara 1](#_Toc119757099)1

[6.8 Kultura 1](#_Toc119757100)1

[6.9 Mendiak, ingurumena eta mugikortasuna 1](#_Toc119757101)2

[6.10 Gizarte politika 1](#_Toc119757102)2

[6.11 Berdintasuna 1](#_Toc119757103)3

[6.12 Kirola eta Gazteria 1](#_Toc119757104)3

[7 Egoera ekonomikoa. 1](#_Toc119757105)3

[8 Egoera finantzarioa. 1](#_Toc119757106)4

[9 Orubearen Egoera 1](#_Toc119757107)4

[10 Laborazio Irizpideak 1](#_Toc119757108)4

# Sarrera

Txosten honen helburua 2023 urteko aurrekontuen azalpena egitea da. Lehenik eta behin aurrekontuak osatzeko prozedura azaltzen da. Ondoren, aurrekontuen datu orokorrak ematen dira, diru-sarrera eta gastuak kapituluka aztertuz. Azkenik, sailez sail 2023rako lan ildo nagusienak azaltzen dira.

2023 urteari dagokionean, Landetxeko eraikinaren lanak bukatuta, honek ekarriko dituen aldaketak martxan jartzeko urtea dela esan daiteke. Besteak beste:

* Kultur aretoa eta horren inguruan sortu den dinamikak kultur eredu berria gorpuzten hasi behar du.
* Jubilatuen egoitza berria ere prest egongo da, jubilatuen egitasmoa indarberritu eta tabernarekin batera dinamika berriak sortzeko. Gainera, udalak bertan eskaini behar dituen zerbitzuak ere martxan jarriko dira.
* Azkenik, euskararen alorreko eragile guztiak, bateratuta, egoitza berria edukiko dute.
* Euskara sailaren kokapena aldatuta, Fermiñene eraikina egokituko da Gizarte Zerbitzuak bertan egon daitezen. Zerbitzua behar bezala eman ahal izateko espazio egokia izango du sail honek.
* Azkenik, Gizarte Zerbitzuak Fermiñenera aldatuz, Udaletxean libre geratzen den espazioen berrantolaketa egin behar da.

Landetxeko eraikinaren proiektuaz gain, gobernu taldeak ohikoak diren helburuak lortu nahi ditu: Udalak herritarrei zor dizkion zerbitzuak eta ongizatea bermatzea eta herritar eta eragileen dinamizazioa bultzatzea. Gainera, bizi dugun krisi egoerak bultzatuta, aurreko urtetan ezarri ziren lerro estrategikoak gauzatzeko ekintza hauek lehenetsi dira aurrekontuetan:

* **Energia trantsizioa**. Energia kontsumoa gutxitu, efizientzia handitu eta aldaketa klimatikoari aurre egiteko neurriak hartzen ari da Udala azken urteetan. Ildo honekin jarraituz, energia efizientzia hobetzeko partidak indartu dira, klima eta energia plana idazteko baliabideak jarri dira eta herritarrekin batera energia komunitateak sortzeko bidea egingo da.
* **Osasuna eta ongizatea**. Ongizatearen alorrean, aurretik aipatu den bezala, erronka nagusia Gizarte Zerbitzuen berrantolaketa izango da. Egoitza berriarekin, zerbitzu honek ikusgarritasuna irabaziko du eta herritarrei zerbitzu duina emateko baliabideak izango ditu. Honekin batera, ongizatearekin lotutako zerbitzu berriak martxan jartzeko baliabideak gorde dira aurrekontuan: jubilatuen egoitzan aisialdiaren inguruko zerbitzua, gizarte hezkuntzako esku-hartze zerbitzua eta eskualdeko egoitza zentroa bazterkeria arriskuan dagoen pertsonentzat. Azkenik, 2022an abiatu zen zaintzaren inguruko diagnostiko eta lanketarekin ere jarraituko da.
* **Administrazioen digitalizazioa eta modernizazioa**. Administrazioaren digitalizazioan jarraitzeko eta administrazioa herritarrengana hurbiltzeko lanekin jarraituko da. 2022an komunikazio arduradunaren lanpostua egonkortzeko prozesua gauzatu zen, komunikazioaz gain gardentasuna eta parte hartzeko ardurak ere emanez. Komunikazio, langileria, idazkaritza eta informatika sailek, elkarlanean lan ildo honekin jarraituko dute. Kanpo komunikazioko kanalak hobetzeko (atari elektronikoa, webgunea, sare sozialak) eta barne komunikazio kanalak sortzeko (langileen ataria, komunikazio planak,…) baliabideak gorde dira.

Ildo estrategiko hauez gain, aurretik udalak landu dituen egitasmoak mantentzeko ere diru partidak egongo dira:

* Lehen sektorea eta elikadura burujabetza sustatzeko Lurbizi egitasmoaren baitan, dirulaguntzak emateko partida mantentzen da eta gainera nekazari eta abeltzainek sortutako elkartea laguntzeko partida berria jarri da.
* Udalak 2022an I. plan feminista onartu zuen. Planak berak eskatzen duen moduan, ekintzak gauzatzeko aurrekontua % 7,12 igo da.

Azkenik aipatu behar da 2022 Udalak zorra ordaintzen bukatu duela. Ondorioz, 2023an ez dago zorra eta interesak ordaintzera bideratzeko partidarik.

# Prozedura

2023ko aurrekontu proiektuaren prozesua 2022ko ekainean hasi zen, berau egiteko egutegia finkatuz. Egutegi hori finkatzerako garaian kontuan hartu dira, besteak beste, legediak eskatzen dituen pausoak, auzotarrekin egindako bileren egutegia, udal korporazioko beste talde politikoen parte hartzea eta Aldundiko funtsa zehazteko dagoen egutegia. Egutegi honen helburu nagusia partaide guztiei proposamenak egiteko aukera eman eta 2023rako lan ildo nagusiak ezartzea da.

2022ko irailean sailetatik lehenengo proposamenak jaso ziren 2023an izango diren beharrak aztertuz. Horrekin eta diru-sarreren lehenengo estimazio batekin lehenengo zirriborroa osatu zen.

Urrian zehar herritarrei eta oposizioko alderdiari ekarpenak egiteko aukera eman zaie. Urtero bezala aurrekontuen lehenengo zirriborroa auzo guztietan aurkeztu da. Horrez gain, aurrekontuen inguruko eskaerak jaso dira. Gehienak auzoetako lanen inguruan txertatu beharrekoak, baita herriko zerbitzuen ingurukoak ere. Guztira 137 herritar bertaratu dira bilera horietara. Esan bezala, oposizioko alderdiari ekarpenak egiteko aukera eman zaio Ogasun Batzordearen bidez.

Azaroan, proposamen guztiak kontuan hartuta, sailetatik bigarren doiketa bat egin zaio aurrekontuari. Horrez gain, Foru Funtsaren 2023ko aurreikuspena ikusirik diru-sarreren doiketa egin da. Azaroa hasieran behin-betiko zirriborroa eduki arren, Batzordeko onarpena azaroa bukaerara atzeratzea erabaki da, azken orduan sortu diren beharrei erantzuteko doiketak egin ahal izateko.

Azaroaren 22ko batzorde berezian behin betiko aurrekontu proposamena aurkeztu da eta Osoko Bilkurara bidali da bozkatzeko.

Prozedura hau jarraitu ondoren jasotako emaitza da 2023ko aurrekontua.

# Aurrekontuaren deskribapena. Datu orokorrak.

2022arekin alderatuta, 2023ko aurrekontuan % 1eko igoera aurreikusten da (ikus 1 taula). Igoera horren arrazoi nagusiak hauek dira: Foru Funtsaren igoera aurreikuspena (+694.000 €) eta zuzeneko zergen igoera aurreikuspena (+110.500 €).

1 taula Azken urtetako aurrekontuen alderaketa

|  |  |  |  |  |
| --- | --- | --- | --- | --- |
|  | **Aurrekontuaren bilakaera** | | | |
|  | 2023 | 2022 | 2021 | 2020 |
| Gastuak guztira | 18.757.166,98 € | 18,554,277.00 € | 17.921.159,00 € | 17.589.189,36 € |
| Sarrerak guztira | 18.757.166,98 € | 18,554,277.00 € | 17.921.159,00 € | 17.589.189,36 € |
| Aurrekontu aldaketa aurreko urtearekiko [%] | 1,09 | 3,41 | 1,89 | 1,83 |
| Inbertsio errealak [%] | 8,76 | 13,48 | 15,12 | 13,89 |
| Dirulaguntzak [%] | 19,91 | 18,49 | 18,20 | 18,58 |

# Diru-sarrerak

Hurrengo taulan, diru-sarreran laburpena ikus daiteke kapituluka.

taula Diru-sarreren aurrekontua kapituluka

|  |  |  |  |  |
| --- | --- | --- | --- | --- |
| **SARRERAK KAPITULUKA** | **2023** | **Aurrekontuaren zatia [%]** | **2022** | **Aldaketa 22-23 [%]** |
| 1. Zuzeneko zergak | 6.114.000,00 € | % 32,60 | 6.003.500,00 € | % 1,84 |
| 2. Zeharkako zergak | 300.000,00 € | % 1,60 | 300.000,00 € | % 0,00 |
| 3. Tasak | 3.069.060,00 € | % 16,36 | 3.071.960,00 € | % -0,09 |
| 4. Transferentzia arruntak | 9.201.405,98 € | % 49,06 | 8.486.616,00 € | % 8,42 |
| 5. Ondare sarrerak | 72.700,00 € | % 0,39 | 62.200,00 € | % 16,88 |
| 6. Inbertsio errealak besteren. | 0,00 € | % 0,00 | 0,00 € | % 0,00 |
| 7. Kapital transferentziak | 0,00 € | % 0,00 | 630.000,00 € | % -100,00 |
| 8. Finantza aktiboak | 1,00 € | % 0,00 | 1,00 € | % 0,00 |
| 9. Finantza pasiboak | 0,00 € | % 0,00 | 0,00 € | % 0,00 |
| Guztira | **18.757.166,98 €** |  | **18.554.277,00 €** | % 1,09 |

Laburbilduz, honakoak dira aldaketa nagusiak diru-sarreratan:

* Zuzeneko zergatan 2022ko erroldatan izandako aldaketak txertatu dira. Orokorrean, zerga hauetan % 1,84ko igoera aurreikusten da:
  + 100.000 € gehiago Ondasun Higiezinen Zergan.
  + 45.000 € gehiago Jarduera Ekonomikoen Zergan.
  + 35.000 € gutxiago Trakzio Mekanikoko Ibilgailuen Zergan.
* Transferentzia arruntetan % 8,42ko igoera aurreikusten da. Batik bat, aipatu den Foru Funtsaren igoera dela eta (+600.000 €).
* Kapital transferentzietan, jaitsiera dago, 2023rako ez baita aurreikusten beste administrazioen dirulaguntzarik.

# Gastuak

Hurrengo taulan gastuen banaketa ikus daiteke kapituluka.

taula Gastuen aurrekontua kapituluka

|  |  |  |  |  |
| --- | --- | --- | --- | --- |
| **GASTUAK KAPITULUKA** | **2023** | **Aurrekontuaren zatia [%]** | **2022** | **Aldaketa 22-23 [%]** |
| 1. Pertsonal gastuak | 6.441.541,74 € | % 34,34 | 6.041.137,92 € | % 6,63 |
| 2. Gastuak ondasun arrunt. | 6.763.173,71 € | % 36,06 | 6.374.638,92 € | % 6,10 |
| 3. Finantza gastuak | 22.100,00 € | % 0,12 | 33.600,00 € | % -34,23 |
| 4. Transferentzia arruntak | 3.734.885,04 € | % 19,91 | 3.426.598,78 € | % 9,00 |
| 6. Inbertsio errealak | 1.643.305,74 € | % 8,76 | 2.501.712,22 € | % -34,31 |
| 7. Kapital transferentziak | 152.159,75 € | % 0,81 | 116.588,16 € | % 30,51 |
| 8. Finantza aktiboak | 1,00 € | % 0,00 | 1,00 € | % 0,00 |
| 9. Finantza pasiboak | 0,00 € | % 0,00 | 60.000,00 € | % -100,00 |
| Guztira | **18.757.166,98 €** |  | **18.554.277,00 €** |  |

## Pertsonal gastuak

Udalaren pertsonal gastuetan % 6,63ko igoera aurreikusten da. Igoera honetan zerbitzu ezberdinetan izan diren aldaketak eta 2023rako langileen soldata igoera kontuan hartu dira, honen inguruko arauek diotenaren zain, % 3,5ekoa izango dela aurreikusi delarik.

## Ondasun arrunt eta zerbitzuetan gastuak

Ondasun arrunt eta zerbitzuen gastuak % 6,10 igoko direla aurreikusi da. Zerbitzu berrien gastuen doiketa eta urteko gastu arrunten doiketa egin da aurreko urtetako bilakaera kontuan hartuz.

COVID19aren eraginez, garbiketa beharrei aurre egiteko partida bereziak jarri behar izan ziren aurreko urtetan. 2023rako ez da horrelakorik aurreikusi, ondorioz 229.000 €-ko aurrezpena izango da.

Energiaren prezioen igoerak, eragin zuzena izan du zenbait udal zerbitzuetan:

* Elorsoro Kiroldegiko energia gastua igo da eta horri aurre egiteko bertako zerbitzuen kontratu partidan 100.000 € gehiago aurreikusi dira. Horrez gain, Kiroldegiaren energia efizientzia hobetzeko, bertako inbertsioen partidan 50.000 €-ko gastu gehigarria proposatzen da. Horrela, kiroldegiko energia gastuaren azterketa egin eta neurri zuzentzaileak hartuko dira.
* Xorrola garraio zerbitzuan, erregaien gastuek igoera nabarmena eduki dute. Zerbitzuaren kontratazio berria egiterakoan hau kontuan hartu behar izan da, 162.000 € gehiago jarrita. Guztira zerbitzu honen kostua 287.000 €-koa izango da.

Bestalde, udalak kontratatua duen eraikinen garbiketa zerbitzuaren esleipen berria martxan jarri da 2022 urtean zehar. Kontratu horren baitan, enpresarekin eta langileekin, hauen soldatak udaleko garbiketa langile publikoen soldatekin parekatzea adostu zen. Hori dela eta, 2023 urtean soldata hauen igoera txertatu da aurrekontuan, guztira 100.000 € inguru. Garbiketari dagokionean, Landetxeko eraikinaren gastu gehigarria ere aurreikusi da.

Udalak kontratatuta dituen zerbitzuetan eman diren aldaketez gain, udal zerbitzuen jarduerak mantendu eta indartzeko gastuak aurreikusi dira:

* Landetxeko eraikinean eman beharreko zerbitzuak kontratatzeko gastua aurreikusi da:
  + 30.000 € kultur aretoko laguntza tekniko eszenikoa kontratatzeko.
  + Jarduera sozio-kulturalak antolatzeko partida 33.000 €-rekin indartu da, guztira 60.000 € egongo direlarik.
  + Jubilatuen egoitzan eguneko arreta emateko zerbitzuaren kontrataziorako 18.000 €-ko partida gorde da.
  + Gastu orokor berriei aurre egiteko partidak indartu dira: garbiketa, argindarra, erregaia eta mantenua.
* Administrazioaren modernizazio eta digitalizazioarekin jarraitzeko, komunikazio sailaren aurrekontua berregituratu da. Guztira, sail honetara 107.760 € bideratuko dira.
* Ongizate alorrean, bazterkeria arriskuan dauden pertsonen eta zaintzaren inguruko lanketak egiteko partidak gorde dira. Horrez gain, 47.500 €-ko partida gorde da bazterkeria arriskuan dauden pertsonen eskualdeko egoitzaren zerbitzua martxan jartzeko.

## Finantza gastuak

Finantza erakundeek jarritako komisioak direla eta, 22.100 €-ko gastu finantzarioen partida jarri behar izan da.

## Transferentzia arruntak

Transferentzia arrunten kapitulua aurrekontu osoaren % 19,91 izango da 2023an. Aurreko urtearekin alderatuz, 308.286 € gehiago bideratuko dira herriko elkarte, norbanako eta erakundeak diruz laguntzera. Ondorengo taulan sailez sail egin den aurreikuspena ikus daiteke:

4 taula Transferentzia arruntak sailez sail

|  |  |
| --- | --- |
| **ARLOA** | **DIRULAGUNTZAK** |
| EUSKARA | 326.193,87 € |
| GAZTERIA | 5.000,00 € |
| HEZKUNTZA | 1.226.682,19 € |
| HIRIGINTZA | 32.000,00 € |
| IDAZKARITZA | 168.000,00 € |
| KIROLA | 145.845,35 € |
| KULTURA | 662.321,99 € |
| MENDIAK ETA INGURUMENA | 245.969,41 € |
| OBRA ETA ZERBITZUAK | 153.000,00 € |
| ONGIZATE | 764.872,23 € |
| BERDINTASUNA | 5.000,00 € |
| GUZTIRA | **3.734.885,04 €** |

‎6. atalean sailez-sail egiten den laburpenean 2023rako dirulaguntzetan nabarmendu beharrekoak ikus daitezke.

## Inbertsio errealak

Inbertsio errealen kapituluan 1.643.305,74 €-ko gastua aurreikusi da. 2022 urtearekin alderatuz, inbertsio errealak egiteko ahalmena % 34,31 murriztuko da. Jarraian inbertsio nagusiak ikus daitezke:

taula Inbertsio errealak

|  |  |
| --- | --- |
| **Inbertsio errealak** | |
| ALTZIBARKO FRONTOIA | 224.909,20 € |
| POLIGONOEN BIZIBERRITZEA | 220.000,00 € |
| IRAUNKORTASUN ENERGETIKOA | 202.000,00 € |
| KIROLDEGIKO EGOKITZAPENA | 200.000,00 € |
| LUR EROSKETAK | 200.000,00 € |
| IBILGAILUEN EROSKETA | 90.000,00 € |
| HODIEN ALDAKETAK | 70.000,00 € |
| PROIEKTUAK | 60.000,00 € |
| UDAL ERAIKINAK | 60.000,00 € |
| HERRIBIDEAK KONPONDU | 50.000,00 € |
| ASFALTATZE LANAK | 40.000,00 € |
| AUZOETAKO LANAK | 40.000,00 € |
| KONTADORE ALDAKETAK | 30.250,00 € |
| LANGILEAREN ATARIA | 20.744,20 € |

Inbertsioen atalean, partida nagusienak Altzibarko frontoia eraikitzera, poligonoen biziberritzera eta energia iraunkortasuna hobetzera bideratuko dira. Kiroldegian inbertsioak egiteko ere dirua gorde da, Partida nagusien artean, lur erosketak egiteko 200.000 € ere badaude, Urkabe Baitako garapenarekin lotutakoak.

Partida nagusi hauez gain, urteroko inbertsioak egiteko dirua gorde da: auzoetako lanak egiteko, udal eraikinen mantenurako eta herri-bideak konpontzeko.

Sarreran aipatu diren erronka estrategikoei aurre egin ahal izateko, inbertsioen atalean ere partidak sortu edo indartu dira. Iraunkortasunarekin lotuta, herriko energia azpiegitura hobetzeko 202.000 € aurreikusi dira, aurreko urtean baino 102.000 € gehiago. Horrekin, argiteria sarean eta udal eraikinetan dauden gabeziak hobetzen joateko baliabideak egongo dira. Gainera, Elorsoro Kiroldegiko energia gastua aztertu eta neurri zuzentzaileak hartzeko dirua gorde da. Administrazioaren digitalizazioaren alorrean, langileen ataria martxan jartzeko, udal zuntz sarea hobetzeko eta azpiegitura informatikoa berritzeko dirua gorde da.

Inbertsioen alorrean, gobernu taldeak 2023ko ildo nagusiak aurreikusi ditu. Inbertsio hauei dagozkien proiektu eta txosten teknikoak zehazten diren heinean, aurrekontuan beharrezko aldaketak egingo dira, kreditu aldaketen bidez edo 2022ko aurrekontuaren likidazioa itxi eta diruzaintza gerakinaren bidez aurrekontuan txertatuta.

## Kapital transferentziak

Kapital transferentzien kapituluan hauek dira partida nagusienak:

* Haurtzaro Ikastolari inbertsioetarako egiten zaion ohiko ekarpena (30.000 €).
* OTASA enpresa publikoari 68.000 €-ko ekarpena Arditurriko meategietan egin beharreko konponketak gauzatzeko.
* San Markos zabortegiaren itxierarako 11.659 €.
* Eskualdean gizarte bazterkeria arriskuan dauden zentroaren lanak egiteko 42.500 €.

## Finantza aktiboak

Aurreko urtetan egindako ahaleginari esker, 2022an zor guztia ordaintzen bukatu zen.



irudia Zorraren bilakaera

Ondorioz, 2023an ez da zorra bueltatzeko edo interesak ordaintzeko partidarik aurreikusi.

# Laburpena sailka

## Zerbitzu orokorrak (Idazkaritza, informatika, langileria eta komunikazioa)

Zerbitzu orokorrentzat aurrekontua 2.590.168,65 €-koa izango da, %1,44 handituko delarik.

Zerbitzu orokorren sailean, udaleko administrazio orokorraren gastuak egoteaz gain, Alkatetzatik bideratutako dirulaguntzak ere sartzen dira. 2023rako dirulaguntza horietan daude:

* Itturri Dendari Elkarteari 20.000 €-ko dirulaguntza, urteko egitasmoak gauzatzeko.
* 20.000 €-ko dirulaguntza Aranzadi Elkarteari, 1936tik hasi eta gaur egun arte izan diren Giza eskubideen urraketak ikertzeko.
* 40.000 €-ko dirulaguntzak Udalbiltzari, besteak beste kultur egitasmoak sustatzeko Geuretik Sortuak ekimenaren bigarren ediziorako.

Azkenik, Zerbitzu Orokorren baitan udaleko Informatika Sailaren eta Komunikazio Sailaren funtzionamendu gastuak ere kontuan hartzen dira.

* Informatika sailak 370.000 €-ko aurrekontua izango du sail honek guztira. Udal administrazioaren digitalizazio eta modernizazioaren bidean, informatikako mantenu orokorra (8.000 €) izango dira, lizentzia eta garapen informatikoak (208.000 €) eta udal zuntz sarearen zabalpena (18.000 €) egingo dira. Udal zuntzaren zabalpenaren apustuak, eraginkortasunaren bidean udalaren ur sarearen eta sare elektrikoaren kontrola hobetzeko balio du.
* Komunikazio sailak 107.760 €-ko aurrekontua izango du (55.760 €-ko igoera). Publizitaterako 25.360 € egongo dira, webgune berrirako 20.000 €, udalaren argitalpenetarako 30.000 € eta iruditeria berritzen joateko 5.000 €. Gainera, udalaren komunikazio kanpaina ezberdinak lantzeko 20.000 € egongo dira.

## Ekonomia, Ogasuna eta Ondarea

Sail honen urteko aurrekontua 469.637,11 €-koa izango da, aurreko urtearekiko %15,84 jaitsiko delarik. Aurretik aipatu den moduan, jaitsieraren arrazoi nagusia maileguak ordaintzen bukatu izana da.

## Hirigintza

Hirigintzari sailari dagokionean, 2023an 1.198.231,07 €-ko aurrekontua izango du.

Etxe hutsen alokairua sustatzeko udalak martxan duen programarako 5.000,00 € bideratuko dira, herrian dauden etxe hutsak Etxebiderekin eta etxe jabeekin elkarlanean Oiartzuarren eskura baldintza duinetan bideratzeko.

Hirigintza sailaren baitan honako inbertsioak aurreikusten dira: auzoetako lanetarako 40.000 €, poligonoak biziberritzeko 220.000 € eta Urkabe Baitako garapenarekin lotutako lurrak erosteko 200.000 €.

Azkenik, 60.000 € gordeko dira proiektu teknikoak garatzeko.

## Babes zibila eta herritarren segurtasuna

Sail honek 2023an 1.248.040,81 €-ko aurrekontua izango du, aurreko urtean baino % 4.98 gehiago. Igoera, langileen soldata igoera orokorrarekin lotuta dago.

## Obra eta zerbitzu publikoak

2023an zerbitzu publikoak mantentzeko 4.380.771 € aurreikusten dira. 2022an baino % 3,61 gutxiago. Jaitsiera, inbertsioen jaitsiera orokorrari dagokio, baita COVID19ren eraginez egin beharreko garbiketa gehigarriak kentzeagatik ere.

Programaz programa hauek izango dira gastu nagusiak:

* Ur zerbitzua:
  + Orokorrean, zerbitzu 1.036.828 €-ko aurrekontua izango du.
  + Udalak edateko uraren sare propioa duenez, ohiko mantenurako 36.500 € bideratuko dira.
  + Kontadore parkea berritzera 30.250 € bideratuko dira.
  + Añarbeko Mankomunitatearen ekarpenak doitu dira 2023rako onartutako prezioen arabera, 234.000 € estolderia urak jasotzeagatik eta 204.000 € hondakin-uren ebakuazioa eta tratamendurako. Bi kontzeptu hauetan Añarbek %19ko tarifen igoera proposatu du, ondorioz gastua 70.000 € igoko da.
* Hondakinen bilketa eta kudeaketa:
  + Zerbitzu hauen kostua 2023an 1.825.879,75 €-koa izango da.
  + Hondakinen bilketa kontratuaren partida 710.520 €-koa izango da 2023an. Aurreko urteko berdina.
  + Errefusaren eta organikoaren tratamenduak egiteko 170.000 € eta 131.000 €-ko partidak gorde dira hurrenez hurren.
* Kale garbiketa:
  + Kontratuaren partida 530.500 €-koa izango da, 2022ko berdina.
* Parke eta lorategien mantenua
  + Parke eta lorategien mantenurako 202.299 € erabiliko dira. 2022an kontratua esleitu zen eta partida doitu da bertako prezioei egokitzeko.
* Argiteria sarearen eta sare elektrikoaren kudeaketa eta mantenua:
  + Argiteria publikoaren kontsumo gasturako 135.000 € gorde dira. Hemen aipatu behar da, eraginkortasun energetikoan egindako inbertsioei esker eta argindarraren prezioak negoziatu direlako, argindar gastua mantentzea lortu dela, nahiz eta zerbitzu berriak martxan jarri eta egoera ezegonkorra izan.
  + Argiteria sarea mantentzeko 50.000 €-ko partida izango da.
  + Argiteria sarearen egin beharreko berrikuntza lan bereziak egiteko beste 202.000 € izango dira.
  + Ikastetxeetan egiten den argindar aurrezpena saritzeko, aurrezpen horren erdia ikastetxeei bueltatuko zaie dirulaguntza bidez. Guztira, 6000 € gorde dira proiektu hau diruz laguntzeko.

## Hezkuntza

Herriko ikastetxeen ekintzak laguntzeko 1.732.566 € izango dira 2023 urtean. Bertan aurreikusten dira:

* Elizalde Herri Eskolarako:
  + 146.000 € ohiko mantenurako: konponketa lanak, argindarra, erregaia eta igogailuen mantenua.
  + Atezainaren soldatarako 41.000 €.
  + Garbiketarako 146.000 €.
* Partzuergoaren ekarpena (798.000 €). Horrez gain, Eusko Jaurlaritzatik Partzuergoari dirulaguntza 340.000 €-koa izatea aurreikusi da diru-sarreren atalean.
* Haurtzaro Ikastolari dirulaguntza (415.000 €).

Gainera, 13.000 € gordeko dira ikastetxeen eskolaz kanpoko ekintzak diruz laguntzeko.

## Euskara

Euskara Sailak 516.202 €-ko aurrekontua izango du 2023an.

Urteko egitasmoak gauzatzeko partidak jarri dira:

* + Oiartzun Irratiaren dirulaguntza handitzen da 4.800 €, bertako jarduera dinamizatu eta komunikabide honen irismena mantentzeko. Guztira 59.500 € jasoko dira.
  + Ttur-Ttur elkartearen dirulaguntza, 77.800,00 € izango dira 2023an. 31.600 €-ko jaitsiera izango du, Kuadrilategi zerbitzua Gazteria Sailetik kudeatuko baita aurrerantzean.
  + A.E.Kren dirulaguntza 31.100 € izango dira.
  + Lan mundua euskalduntzeko egitasmoek 21.800 €-ko aurrekontua izango dute.

Azkenik, egitasmo berri gisa, Euskara sailak Oiartzungo euskararen historia soziala ikertzeko beka emango du, 6000 €-koa.

## Kultura

Kultura Sailaren aurrekontua 1.127.792 €-koa izango da. Sail honetan aurrekontua % 44 igoko da 2023an.

Berrikuntza nagusiak Landetxeko aretoarekin lotutakoak izango dira:

* 30.000 € kultur aretoko laguntza tekniko eszenikoa kontratatzeko.
* Jarduera sozio-kulturalak antolatzeko partida 33.000 €-rekin indartu da, guztira 60.000 € egongo direlarik.
* Aretoa eta kultur programazioaren dinamizaziorako langile baten kontratazioa aurreikusi da, honentzat 60.000 € gorde direlarik.
* Kultur aretoaren inguruan sortu den dinamika egonkortzen joan eta programazioaren kudeaketa egiteko 138.000 € gorde dira.

Horrez gain, Xanistebanetako gastuen partida 13.000 € igo da, gastuen igoera orokorrari aurre egiteko.

Azkenik, kultur sorkuntza proiektuetarako deialdiak izandako arrakasta ikusirik, partida hau 10.000 €-koa jarri da, aurreko urtean baino 4.000 € gehiago.

## Mendiak, ingurumena eta mugikortasuna

Sail honen aurrekontua 1.167.449,79€-koa izango da 2023an.

Ohiko partidak mantentzen dira:

* Behemendiren bitartez egiten diren ekintzetarako 40.000 €.
* Aldundiarekin elkarlanean, mendi garbiketak egiteko Goi Larre planean parte hartzeko 30.000 €.
* Tokiko Agenda 21 sustatzeko 10.200 €.
* Mugikortasuna:
  + Xorrola zerbitzua: 287.000 €.
  + Taxi bus zerbitzua: 55.000 €.

Inbertsioen atalean herri bideak mantentzeko ohiko partida jarri da, 50.000 €-koa.

Dirulaguntzen alorrean, bi partida berri sortu dira. Batetik, Zubieta Lantzen egitasmoari 800 € bideratuko zaizkio Zubietako Erraustegiaren eraginaren jarraipena egin dezan. Lurbizi egitasmoaren baitan, lehen sektorea laguntzeko deialdia 40.000 €-rekin indartu da pentsuaren prezioek izandako igoerari aurre egiten laguntzeko. Guztira 60.000 € egongo dira lehen sektoreko ustiapenei emateko. Gainera, nekazari eta abeltzainek sortu nahi duten elkartearen dirulaguntzarako 30.000 € gorde dira.

## Gizarte politika

Gizarte Ongizate sailaren aurrekontua 2023an 2.550.381,95 €-koa izango da.

Politika soziala mantentzeari dagokionez, herrian dauden behar ezberdinei erantzuten jarraitzeko aurrekontuak diseinatu dira. 2023an hauek izango dira lerro nagusienak:

1. **Lehen mailako arreta** ematera 1.709.290 € bideratuko dira, honako lerro zehatzekin:
   1. Arazo ekonomiko eta sozial larriak pairatzen ari diren oiartzuar familiei eta herritarrei babesa emateko dirulaguntzak. Horretarako guztira 235.000 € egongo dira (familiei laguntzatan, haurrei laguntzatan eta larrialdiko laguntzatan).
   2. Bidez bide eta Bide Lagun zerbitzuetarako 54.400 € bideratuko dira.
   3. Gizarte eta hezkuntza esparruko esku hartze zein esku hartze psikosozialeko zerbitzua martxan jarri da 2022an. Gizarte Ongizate sailaren zerbitzu gehigarria izango da eta 96.000 € bideratuko dira.
   4. Eskualdean bazterkeria arriskuan dauden pertsonei bideratutako zentroa martxan jartzeko proiektua hasiko da, udalak 90.000 €-ko diru kopurua gorde du: 47.500 € zerbitzua martxan jartzeko eta 42.000 € eskualdeko udalekin batera zentroko obra lanak egiteko.
   5. Lehen mailako arreta honetan herriko elkarteek ere parte hartzen dute. Besteak beste Arraztalo (53.000 €), Agintzari (40.600 €) eta Agipad (10.000 €) lagunduko dira.
2. **Gizarte lankidetza eta garapenerako laguntzaren alorrean**, inguruko erakundeei laguntzak bideratuko zaizkie beraien lanarekin jarri dezaten: El Watan (6.000 €), Kilirikupe (5.000 €), Harri Beltza (6.000 €), Osasun Pastorala (550 €), Odol Emaileen Elkartea (600 €) eta Garabide (4.000 €), besteak beste. Berrikuntza gisa, Abarka Elkartea diruz laguntzeko 3.500 € gorde dira.
3. **Jubilatuen Elkartea**k egoitza berria Landetxen izango duenez, ohiko gastuak udalak bere gain hartuko ditu. Elkartearei dirulaguntza mantentzeko dirua gorde da (11.000 €) eta egoitza berrian emango diren zerbitzuak martxan jartzeko dirua gorde da (18.000 €).
4. **Etxez etxeko zerbitzua**. Menpekotasunak dituzten herritarrei arreta emateko Etxez etxeko zerbitzuaren aurrekontua 793.091 €-koa izango da 2023an. Berrikuntza nagusiena zerbitzu honetako langileen soldaten igoera izango da, kategoriaz igoko baitzaie, lan baldintza duinagoak izan ditzaten. Honek 50.000 € gastu gehigarria ekarriko du­.

## Berdintasuna

2023an berdintasun politikak bultzatzeko 137.454 € izango dira. 2022an udalaren I. plan feminista onartu da. Plan horren arabera urtero aurrekontu igoera eduki beharko luke sail honek. 2023an igoera hori % 7,12-koa izango da.

Saileko ekintza nagusienak honakoak izango dira:

* + Sentiberatze jarduerak egiteko 15.500 € gordeko dira.
  + Ikerketak eta diagnostikoak egiteko 18.000 € izango dira.

## Kirola eta Gazteria

Kirol eta Gazteria 1.446.582 €-ko aurrekontua izango du 2023 urtean. Aurreko urtearekin alderatuz % 23 igo da aurrekontua, batez ere gazteei bideratutako zerbitzu berria martxan jartzeko partidengatik. Gainera, kiroldegiaren energia gastuei eta inbertsioei aurre egiteko diru partidak ere igo dira.

2023an Euskara zerbitzutik Ttur-Tturren Elkartearen bidez kudeatzen den Kuadrilategi egitasmoa, Gazteria sailera pasatzea aurreikusten da. Horrela, gazteen arrretarako zerbitzu integral bat diseinatu da eta aurrekontuan partida hauek izango ditu:

* 109.000 € zerbitzua kontratatzeko.
* 12.000 € lokalaren ekipamendua erosteko.

**Kirolaren ekintzen sustapenari dagokionez,** elkarteak babesteko **dirulaguntzak mantenduko** dira. Ohiko funtzionamendu gastuak ordaintzen laguntzeko 54.000 € gorde dira eta kirol probak antolatzeko 13.000 €. Elkarteekin Kirol kontseiluan adostutako irizpide taularen baitan banatuko dira dirulaguntzak eta beraiekin elkarlanean taula hau egokitzen jarraituko dugu.

Azkenik, Kiroldegiari dagokionez, energiaren prezioen igoerari aurre egiteko 100.000 €-tan igo da zerbitzuaren kontrataziorako partida. Guztira, 351.613 € izango dira horretarako. Gainera, udalak bere gain hartuko ditu bertan egin beharreko inbertsioak. Partida hau guztira 200.000 €-koa izango da, materiala berritzeko eta energia kontsumoaren inguruko azterketa egiteko.

# Egoera ekonomikoa.

Aurrekontu Orokorra. Udaleko egoera ekonomikoa normala da, ohiko diru-sarrerak (18.683.465,98 €) ohiko gastu eta amortizazioak (16.961.700,49 €) gainditzen dituztelako, horrela gaindikin hauek inbertsio gastuak finantzatzera bideratuz.

Estabilitate Lege berriari jarraituz sarreretako lehenengo 7 kapituluen zenbatekoa eta gastuetako 7 kapituluen zenbatekoen artean ez dago alderik, hau da ez dago defizitik. Ondorioz, Oiartzungo Udalak, Gipuzkoako toki entitateei aplikatzekoak diren ezohiko eta presazko finantza neurriei buruzko, azaroaren 11ko, 3/2022 Foru Dekretu-Arauaren arabera, 2023an 152.639,00 €-ko defizita izateko baimena du. Hala eta guztiz ere aipatu Foru Dekretu-Arauaren arabera Arau fiskalak etenda gelditu dira eta defizit eta zor helburuak erreferentzia tasatzat hartu behar dira.

# Egoera finantzarioa.

Eskueran dauden errekurtsoen jariakortasun eta aldizkotasunak gastuen ordainketa puntuala onartzen du.

# Orubearen Egoera

Udal ondarea gaur egun indarrean dagoen kontabilitatean, 2009an onartutako Inbentarioari esker eguneratua ikus dezakegu.

# Laborazio Irizpideak

2023 ekitaldirako egin den aurrekontu proiektua 2022 urteko aurrekontuaren exekuzioan informaziotik abiatuta egin da. Era berean kontuan izan dira etengabeko jarraipenaren betebeharrak, bai legeak ezarrita edo onartu diren betebeharren arabera. Dena den, aurreko ekitaldiko etekinen arabera estimatu diren diru-sarrerak edo tarifa eta kuotan igoeraren ondorio bezala.

Oiartzunen, sinaduraren egunean.

ALKATEAK,